Veðmál í tengslum við íþróttaviðburði njóta talsverðra vinsælda . Kópavogsbúi var á dögunum sektaður af yfirskattanefnd ( YSKN ) fyrir að hafa sleppt því að telja fram tekjur sem hann hafði af veðmálum á erlendri veðmálasíðu . Samtals þarf maðurinn að greiða 8,2 milljónir í sekt . Rannsókn málsins hófst í ágúst í fyrra og lauk henni í desember . Niðurstöður hennar voru að maðurinn hefði vantalið tekjur af veðmálum árin 2014 - 2016 og vanrækt að gera grein fyrir erlendum bankareikningum . Tekjur mannsins af veðmálunum námu 4,3 milljónum tekjuárið 2014 , 7,4 milljónum tekjuárið 2015 og 1,7 milljónum tekjuárið 2016 . Samtals rúmlega 13,4 milljónir króna . Með háttsemi sinni hefði hann komist hjá því að greiða um 4,6 milljónir í tekjuskatt og útsvar . Meðal gagna málsins var yfirlit yfir erlendan bankareikning . Kannaðist maðurinn við að hafa verið með erlent greiðslukort á tímabilinu en gat ekki staðfest að yfirlitið sýndi neyslu hans . Á því mátti hins vegar sjá að hann hafði verið nýttur til að greiða reikninga í hans nafni , meðal annars vegna viðgerðar á bifreið og tryggingar hans . Aðspurður um hví hann hefði ekki gefið umræddar tekjur upp til skatts bar maðurinn því við að hann hefði talið að tekjurnar væru skattfrjálsar . Að mati YSKN hafði maðurinn skilað efnislega röngu skattframtali og mátti rekja það til ásetnings eða stórkostlegs hirðuleysis . Lög um tekjuskatt kveða á um að sekt í tilfelli sem þessu skuli aldrei vera lægri en sem nemur tvöfaldri þeirri skattfjárhæð sem undan var dregin að teknu tilliti álags á gjaldstofn . Varð það niðurstaðan að maðurinn skyldi greiða 5,1 milljónir króna í sekt til ríkissjóðs vegna þess hluta málsins er varðar tekjuskatt . Þá var honum gert að greiða 3,1 milljónir króna í sekt til bæjarsjóð Kópavogs vegna útsvarsins sem hann komst hjá því að greiða . Ekki kemur fram í úrskurði YSKN hvort endurálagningu opinberra gjalda hjá Ríkisskattstjóra er lokið .